《高阳台 题李香君小影》
清代·孙荪意

曼脸匀红，修蛾晕碧，内家妆束轻盈。长板桥头，最怜歌管逢迎。

无端鼙鼓惊鸳梦，怅仓皇云鬓飘零。黯消凝。旧院春风，芳草还生。

桃花扇子携罗袖，问天涯何处，寄与多情。廿四楼空，白门明月凄清。

江山半壁成何事，但苍茫一片芜城。莫伤心。金粉南朝，犹剩娉婷。

作者简介：孙荪意，字秀芬，一字苕玉，仁和人。诸生高第室，编修杖母。有《贻砚斋稿》。